CELEX: 
Language: sl
Date: 2019-01-29 00:00:00
Title: IZVEDBENI SKLEP KOMISIJE (EU) .../… o potrditvi sistema „U.S. Soybean Sustainability Assurance Protocol“ za dokazovanje skladnosti s trajnostnimi merili iz direktiv 98/70/ES in 2009/28/ES Evropskega parlamenta in Sveta

IZVEDBENI SKLEP KOMISIJE (EU) .../…
            
            
               z dne 29.1.2019
            
            
               o potrditvi sistema „U.S. Soybean Sustainability Assurance Protocol“ za dokazovanje skladnosti s trajnostnimi merili iz direktiv 98/70/ES in 2009/28/ES Evropskega parlamenta in Sveta
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive Evropskega parlamenta in Sveta 98/70/ES z dne 13. oktobra 1998 o kakovosti motornega bencina in dizelskega goriva ter spremembi Direktive Sveta 93/12/EGS
                  1
                in zlasti drugega pododstavka člena 7c(4) Direktive,
            
            
               ob upoštevanju Direktive 2009/28/ES Evropskega parlamenta in Sveta z dne 23. aprila 2009 o spodbujanju uporabe energije iz obnovljivih virov, spremembi in poznejši razveljavitvi direktiv 2001/77/ES in 2003/30/ES
                  2
                ter zlasti drugega pododstavka člena 18(4) Direktive, 
            
            
               ob upoštevanju naslednjega:
            
            
               (1)Člena 7b in 7c ter Priloga IV k Direktivi 98/70/ES ter člena 17 in 18 ter Priloga V k Direktivi 2009/28/ES določajo podobna trajnostna merila za biogoriva in tekoča biogoriva ter podobne postopke za preverjanje skladnosti biogoriv in tekočih biogoriv z navedenimi merili. 
            
            
               (2)Kadar se biogoriva in tekoča biogoriva upoštevajo za namene iz člena 17(1)(a), (b) in (c) Direktive 2009/28/ES, morajo države članice od gospodarskih subjektov zahtevati, da dokažejo, da biogoriva in tekoča biogoriva izpolnjujejo trajnostna merila iz člena 17(2) do (5) navedene direktive. 
            
            
               (3)Prošnja za potrditev, da sistem „U.S. Soybean Sustainability Assurance Protocol“ dokazuje, da so pošiljke biogoriva skladne s trajnostnimi merili iz direktiv 98/70/ES in 2009/28/ES, je bila Komisiji predložena 15. novembra 2018. Sistem ima sedež na naslovu 16305 Swingley Ridge Road, Suite 200 Chesterfield, MO 63017, Združene države. Zajema sojo, proizvedeno v Združenih državah, in nadzorno verigo od kmetij, ki proizvajajo sojo, do mesta izvoza. 
            
            
               (4)Komisija je v oceni sistema „U.S. Soybean Sustainability Assurance Protocol“ ugotovila, da sistem ustrezno upošteva trajnostna merila iz direktiv 98/70/ES in 2009/28/ES ter uporablja metodo masne bilance v skladu s členom 7c(1) Direktive 98/70/ES in členom 18(1) Direktive 2009/28/ES. 
            
            
               (5)V oceni sistema „U.S. Soybean Sustainability Assurance Protocol“ je bilo ugotovljeno, da izpolnjuje ustrezne standarde zanesljivosti, preglednosti in neodvisne revizije ter metodološke zahteve iz Priloge IV k Direktivi 98/70/ES in Priloge V k Direktivi 2009/28/ES. 
            
            
               (6)Ukrepi iz tega sklepa so v skladu z mnenjem Odbora za trajnost biogoriv in tekočih biogoriv –
            
            
               SPREJELA NASLEDNJI SKLEP: 
            
            
               Člen 1
            
            
               Sistem „U.S. Soybean Sustainability Assurance Protocol“ (v nadaljnjem besedilu: sistem), ki je bil Komisiji predložen v potrditev 15. novembra 2018, dokazuje, da so pošiljke biogoriv in tekočih biogoriv, proizvedenih v skladu s standardi za proizvodnjo biogoriv in tekočih biogoriv, ki so določeni v okviru sistema, skladne s trajnostnimi merili iz člena 7b(3), (4) in (5) Direktive 98/70/ES ter člena 17(3), (4) in (5) Direktive 2009/28/ES. 
            
            
            
               Sistem vsebuje točne podatke za namene člena 17(2) Direktive 2009/28/ES in člena 7b(2) Direktive 98/70/ES glede letnih emisij zaradi sprememb zalog ogljika, ki nastanejo zaradi spremembe rabe zemljišča (el) iz točke 1 dela C Priloge IV k Direktivi 98/70/ES in točke 1 dela C Priloge V k Direktivi 2009/28/ES, za katere dokazuje, da so enake nič. 
            
         
         
            
            
               Člen 2
            
            
               Komisijo se nemudoma obvesti o kakršni koli spremembi vsebine sistema, kot je bil 15. novembra 2018 predložen Komisiji v potrditev, ki bi lahko vplivala na podlago tega sklepa. 
            
            
               Komisija oceni spremembe, o katerih je bila obveščena, in odloči, ali sistem še vedno ustrezno upošteva trajnostna merila, za katera je bil potrjen. 
            
            
                
            
            
               Člen 3
            
            
               Komisija lahko razveljavi ta sklep med drugim v naslednjih okoliščinah: 
            
            
               (a)kadar se jasno dokaže, da sistem ne izvaja elementov, ki veljajo za pomembne za ta sklep, ali če je prišlo do resne strukturne kršitve glede navedenih elementov;
            
            
               (b)kadar sistem Komisiji ne predloži letnih poročil na podlagi člena 7c(6) Direktive 98/70/ES in člena 18(6) Direktive 2009/28/ES;
            
            
               (c)kadar sistem ne izvaja standardov neodvisne revizije, določenih v izvedbenih aktih iz tretjega pododstavka člena 7c(5) Direktive 98/70/ES in tretjega pododstavka člena 18(5) Direktive 2009/28/ES, ali izboljšav drugih elementov sistema, ki veljajo za pomembne za nadaljnjo veljavnost potrditve.
            
            
               Člen 4
            
            
               Ta sklep začne veljati dvajseti dan po objavi v Uradnem listu Evropske unije.
            
            
               Uporablja se do 30. junija 2021.
            
            
            
               V Bruslju, 29.1.2019
            
            
               
                     Za Komisijo
               
               
                     Predsednik
                     Jean-Claude JUNCKER
               
            
            
                     
                        
                           
                     
                  
               
         
         
            
                  
                     (1)
                  
                        UL L 350, 28.12.1998, str. 58.
               
               
                  
                     (2)
                  
                        UL L 140, 5.6.2009, str. 16.